c: text/html

text:
Buku ya mobu 2015 ya Batatoli ya Yehova
Tángá makambo oyo Batatoli ya Yehova basali na mobu 2014, mpe lisolo na bango na République dominicaine.
Mokapo ya mobu 2015
Mokapo ya mobu 2015 ezali Nzembo 106:1: “Bópesa Yehova matɔndi, mpo azali malamu.”
Mokanda ya Lisangani ya Mikóló-Bakambi
Lisangani ya Mikóló-Bakambi epesi matɔndi na Batatoli ya Yehova ya mokili mobimba mpo na mosala na bango ya sembo, ya bolingo, mpe ezaleli na bango ya koyika mpiko.
Mosala monene na Warwick
Talá mwa moke makambo ya esengo oyo esalemaki na mosala ya kotonga oyo Batatoli ya Yehova bazali kosala na esika oyo ekokóma biro monene na bango.
Kosala baplan mpe kotonga na mokili mobimba
Departema yango ya sika ezali na mokano ya kosilisa nokinoki misala ya kotonga bandako koleka 13 000.
Biblia oyo esalemi mpo eumela
Biblia Libongoli ya Mokili ya Sika ya Lingelesi oyo ebimaki na 2013 ezali komonana kitoko mpe esalemi mpo eumela.
Liyangani ya Batatoli ya Yehova oyo eleki monene
Likita ya nsuka ya mbula ya mbala ya 129 ya Watch Tower Bible and Tract Society of Pennsylvania ezalaki liyangani oyo eleki monene.
Bofungoli Betele ya Sri Lanka
Na molulu yango, basalelaki video na ndenge oyo esalemaki naino te.
Bikateli ya batribinale
Batatoli ya Yehova bazali kokoba kobunda mpo na ntomo na bango na makambo ya losambo.
Bansango oyo euti na mikili ndenge na ndenge
Nini etindaki bana mibale ya basi ya Géorgie bápesa likabo na mbongo oyo balingaki kosombela telefone?
“Tomoni makambo ya kokamwa”
Makambo oyo ezali kosalema lelo ezali lokola makamwisi oyo Yesu azalaki kosala?
Afrika
Tángá masolo kitoko ya mosala na biso na Afrique du Sud, Angola, Congo (Kinshasa), Ghana, mpe Nigeria na 2014.
Amerika
Masolo kitoko ya mosala ya kosakola ya Batatoli ya Yehova na Argentine, Brésil, Haïti, Paraguay, mpe na Suriname na 2014.
Azia mpe Moyen-Orient
Tángá masolo kitoko ya mosala ya kosakola ya Batatoli ya Yehova na Indonésie, Mongolie, Philippines, mpe mikili mosusu ya Azia na 2014.
Mpoto
Masalo kitoko ya mosala ya kosakola na Allemagne, Bulgarie, Espagne, Finlande, Roumanie, Russie, mpe Suède na 2014.
Océanie
Tángá masolo ya mosala na biso ya kosakola na Kiribati, Bisanga Marshall, Papuasie-Nouvelle-Guinée, mpe Vanuatu na 2014.
Makambo etali République dominicaine
Talá na mokuse makambo etali ekólo yango mpe bato na yango.
Koyeba solo
Elekaki ntango boni mpo bamisionɛrɛ ya liboso bábanda koyekola Biblia na moto na République dominicaine?
“Tokokutana na bango”
Nsima ya mbula 13, Pablo González amonaki bato oyo azalaki koluka.
Bakɔti bolɔkɔ mpe mosala epekisami
Nini esalisaki Batatoli bákanga motema atako banyokwamaki makasi bambula ebele na bolɔkɔ?
Mosala ya kosakola ekobi
Na esika ya kokoma bozongeli ya sika mpe bangonga, basakoli bazalaki kokoma choux mpe épinard.
Bazwi bonsomi, na nsima bapekisami lisusu
Epekiseli ya mosala ya Batatoli ya Yehova na République dominicaine oyo eumelaki mbula motoba elongwaki na 1956, mpe ezongaki lisusu nsima ya sanza 11 mpamba.
Boyokani ya Lingomba ya Katolike ná Trujillo
Lingomba ya Katolike, oyo epesaki prezida mabɔkɔ ntango molai, ebendaki nzoto mpe esɛngaki bana-mboka bolimbisi.
Botɛmɛli ya makasi
Batɛmɛlaki Batatoli makasi mpenza, kasi elongaki?
Nani azali Mokonzi?
Na epekiseli, basalelaki masini ya kosala fotokopi, linzanza moko ya monene oyo ezalaki ya mafuta, saki moko monene, mpe songo mpo na kobimisa bilei ya elimo mpe kokabola yango.
Bakokaki kokanga bango
Atako makita na bango epekisamaki, Batatoli ya République dominicaine bazalaki kosala yango na mayele mpo bákanga bango te.
Kokanga motema efuti
Guvɛrnema etɛmɛlaki Batatoli ya Yehova na République dominicaine bambula ebele, kasi bonsomi na bango eutaki na esika oyo bakanisaki te.
“Nabundaki lokola nkɔsi”
Luis Eduardo Montás, moto alukaki koboma mokonzi mabe mbala mibale, azwaki mateya ya solo ntango azalaki koluka lisusu mayele ya koboma mokonzi.
“Bokonzi ya Nzambe ezali ndɔtɔ te”
Batyaki ndeko Efraín De La Cruz na bolɔkɔ nsambo mpe babɛtaki ye mabe mpenza mpo azalaki kosakola nsango malamu. Nini esalisaki ye abatela molende na ye na boumeli ya mbula koleka 60?
“Nakotikala kaka Motatoli ya Yehova”
Sango moko ayebisaki Mary Glass ete akobɛla ligboma soki atángi Biblia, kasi atángaki yango kaka, mpe ayaki koyeba mpo na nini balobaki na ye atánga yango te.
Bonsomi ya kosakola
Nsima ya kobomama ya Trujillo, bamisionɛrɛ ebele bayaki mpe babandaki kosakola. Mokemoke, balongaki kolongola makanisi ya mabe oyo bato bazalaki na yango mpo na Batatoli ya Yehova.
Bakolongwa te
Mosala ya kosakola ekendaki liboso atako makambo ya politiki ezalaki yikiyiki. Nini emonisaki polele ete Batatoli ya Yehova ‘bakolongwa te’ na République dominicaine?
Mposa ya basakoli mingi
Lisolo ya basaleli ya Yehova na République dominicaine ekozala mobimba te soki tolobeli te bandeko oyo bandimá kokende kosakola kuna.
Balingaka bandeko na bango
Ntango mopɛpɛ makasi ebɛtaki République dominicaine na 1998, bolingo ya Batatoli ya Yehova etindaki bango básunga bato ebele mpe ekumisaki Yehova Nzambe.
Kobakisa bandako ya losambo
Lokola bato ebele bazalaki koya na lisangá, Batatoli basalaki nini mpo na kozwa bandako ya losambo oyo ekokoka bato, mpe bandeko oyo babongi mpo na kotambwisa masangá?
Kosakola na Créole Haïtien
Batatoli ya Yehova basakolaka nsango ya Bokonzi epai ya bato oyo balobaka Créole Haïtien. Na nsima masangá mpe bakelasi ya monɔkɔ yango esalemaki.
Koningana ya mabele na Haïti
Betele ya Batatoli ya Yehova na République dominicaine etindaki biloko ebele mpenza mpo na kosunga bandeko na bango nsima ya koningana ya mabele na Haïti na 2010. Bato ebele bamipesaki mpo na kosalisa.
Bokoli monene ekosalema
Mosala ya kosakola mpe ya kokómisa bato bayekoli na République dominicaine ebandaki na 1945. Makambo mingi ezali kotinda bango bázala na elikya ete bokoli monene ekosalema.
Yehova afungoli mitema ya bato ebele mpenza
Na boumeli ya ntango oyo Leonardo Amor asalaki na La Vega, moto moko te andimaki solo. Mitema ya bato ekoki kobongwana?
“Bato 22 bakimaki ndako-nzambe”
Bato bazalaki koloba ete Batatoli ya Yehova bayaki kolɔka bato ya mboka na ‘mateya na bango ya bondɔki.’ Nzokande, Batatoli ya Yehova basalelaki bavɛrsɛ ya Biblia mpo na koyanola na mituna ya bato.
Motomboki monene akómi mosaleli ya Nzambe
Juan Crispín azalaki kondima ete Nzambe azalaka te mpe azalaki kokanisa ete botomboki nde ekobongisa mokili. Nini etindaki ye akóma mosaleli ya Nzambe?
Baba ya liboso oyo andimaki solo
José Pérez nde baba ya liboso oyo akómaki Motatoli na République dominicaine. Ndenge nini José ‘ayokaki’ nsango ya Biblia mpe akangaki ntina ya mateya na yango malamumalamu?
Ayebá ntina ya bomoi
José Estévez ná libota na ye bayebá mpenza ntina ya bomoi. Ndenge nini bamonaka na miso ndenge Yehova akokisaka bilaka na ye?
Etikalaki moke natika kosalela Nzambe
Martín Paredes azalaki kotánga kelasi ya kokóma sango, kasi etikalaki moke atika kosalela Nzambe. Ndenge nini buku oyo azwaki na seminɛrɛ ebongolaki bomoi na ye?
Eleki mbula nkama moko
—1915
Batatoli ya Yehova basalaki nini na eleko ya komekama oyo eyaki nsima ya mobu 1914?

robotstxt: allowed

filter: keep


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Kolimbola Mibeko 7:1-26
7 “Nsukansuka, ntango Yehova Nzambe na yo akokɔtisa yo na mokili epai ozali kokende mpo na kozwa yango,+ ya solo, akolongola mpe liboso na yo+ bikólo oyo etondi na bato: Bahiti,+ Bagirigashe,+ Baamore,+ Bakanana,+ Baperizi,+ Bahivi+ ná Bayebusi,+ bikólo nsambo oyo ezali na bato mingi mpe oyo ezali na nguya mingi koleka yo.+2 Mpe Yehova Nzambe na yo akotikela mpenza yo bango, mpe osengeli kolonga bango.+ Okobebisa mpenza bango.+ Osengeli kosala kondimana ata moko te ná bango mpe komonisela bango boboto ata moke te.+3 Mpe osengeli kosala kondimana ata moko te ya libala ná bango. Osengeli te kopesa mwana na yo ya mwasi na mwana na ye ya mobali, mpe osengeli te kozwa mwana na ye ya mwasi mpo na mwana na yo ya mobali.+4 Mpo ye akopɛngwisa mwana na yo ya mobali mpo atika kolanda ngai, mpe bakosalela mpenza banzambe mosusu;+ mpe nkanda ya Yehova ekongalela mpenza bino, mpe akoumela te koboma yo.+5 “Lisusu, talá oyo bokosala bango: Bokokweisa bitumbelo na bango,+ mpe bokobuka makonzí na bango ya losambo,+ mpe bokokata+ banzete na bango ya losambo,+ mpe bokozikisa na mɔtɔ bikeko na bango oyo eyemami.+6 Mpo yo ozali ekólo moko mosantu na miso ya Yehova Nzambe na yo.+ Yo nde Yehova Nzambe na yo aponi mpo okóma ekólo na ye, eloko na ye moko, kati na bato ya bikólo nyonso oyo ezali na mabele.+7 “Ezali te mpo bozalaki ekólo ya bato mingi koleka bikólo nyonso nde Yehova amoniselaki bino bolingo mingi na ndenge aponaki bino,+ mpamba te bozalaki ekólo ya bato moke koleka bikólo nyonso.+8 Kasi ezali mpo Yehova azalaki kolinga bino,+ mpe mpo azalaki kobatela maloba ya ndai oyo alapelaki bankɔkɔ na bino,+ yango wana Yehova abimisaki bino na nguya ya lobɔkɔ na ye,+ mpo asikola bino na ndako ya boombo,+ na lobɔkɔ ya Farao mokonzi ya Ezipito.9 Mpe oyebi malamu ete Yehova Nzambe na yo azali Nzambe ya solo,+ Nzambe ya sembo,+ oyo abatelaka kondimana+ mpe motema boboto mpo na baoyo balingaka ye mpe baoyo babatelaka mitindo na ye kino mabota nkóto (1 000),+10 kasi moto oyo ayinaka ye, afutaka mpenza boye na miso na ye na kobomáká ye.+ Akokakatana te mpo na moto oyo ayinaka ye; akofuta ye mpenza boye na miso na ye.11 Mpe osengeli kobatela mitindo ná malako mpe bikateli ya lisambisi oyo nazali kopesa yo lelo, na kosaleláká yango.+12 “Mpe ekosalema mpenza boye: mpo bozali kokoba koyoka bikateli oyo ya lisambisi mpe bozali mpenza kosalela yango mpe bozali mpenza kotosa yango,+ Yehova Nzambe na yo akobatela mpenza mpo na yo kondimana+ mpe motema boboto oyo alapelaki bankɔkɔ na yo ndai.+13 Mpe akolinga mpenza yo, akopambola+ yo, akokómisa yo mingi+ mpe akopambola mbuma ya libumu+ na yo mpe mbuma ya mabele na yo,+ milona na yo mpe vinyo na yo ya sika mpe mafuta na yo, bana ya bangɔmbɛ na yo mpe bana ya bampate na yo,+ na mabele oyo alapelaki bankɔkɔ na yo ndai ete akopesa yo.+14 Okokóma ekólo ya bato oyo bapambwami mingi koleka bikólo nyonso.+ Mobali to mwasi oyo azangi mwana akozala te epai na yo, mpe na kati ya banyama na yo ya mboka.+15 Mpe Yehova akolongola yo maladi nyonso; mpe bamaladi mabe nyonso ya Ezipito oyo oyebaki,+ akokweisela yo yango te, mpe akotindela yango mpenza baoyo nyonso bayinaka yo.16 Mpe osengeli kosilisa bato ya bikólo nyonso oyo Yehova Nzambe na yo azali kopesa yo.+ Miso na yo esengeli te koyokela bango mawa;+ mpe osengeli te kosalela banzambe+ na bango, mpamba te yango ekokómela yo motambo.+17 “Soki olobi na motema na yo ete: ‘Bikólo oyo eleki ngai na bato. Ndenge nini nakokoka kobengana yango?’+18 osengeli te kobanga yango.+ Okokanisa mpenza oyo Yehova Nzambe na yo asalaki Farao mpe Ezipito mobimba,+19 komekama minene oyo miso na yo emonaki,+ ná bilembo ná makamwisi+ ná nguya ya lobɔkɔ+ na ye mpe lobɔkɔ oyo esembolami+ oyo Yehova Nzambe na yo asalelaki mpo na kobimisa yo.+ Ndenge wana nde Yehova Nzambe na yo akosala bato ya bikólo nyonso oyo ozali kobanga liboso na bango.+20 Mpe Yehova Nzambe na yo akotindela bango mpe mayoki ya kolɛmba nzoto,+ kino baoyo batikalaki+ mpe oyo bamibombaki liboso na yo bakokufa.21 Osengeli te koyoka bango nsɔmɔ, mpo Yehova Nzambe na yo azali na kati na yo,+ Nzambe moko monene mpe ya nsɔmɔ.+22 “Mpe Yehova Nzambe na yo akobengana mpenza bikólo oyo liboso na yo mokemoke.+ Okopesama nzela te ya kosilisa yango mbangumbangu, noki banyama ya zamba oyo efandaka na esobe ekóma mingi liboso na yo.23 Mpe Yehova Nzambe na yo akotikela mpenza yo bango mpe akopanza bango kopanza mpenza, kino bakosila nyɛɛ.+24 Mpe akopesa mpenza bakonzi na bango na lobɔkɔ na yo,+ mpe yo osengeli kolongola nkombo na bango na nse ya lola.+ Moto moko te akotɛlɛma liboso na yo,+ kino okosilisa bango nyɛɛ.+25 Bokozikisa na mɔtɔ+ bikeko oyo eyemami ya banzambe na bango. Osengeli te kolula palata mpe wolo oyo ezali likoló na yango,+ mpe osengeli te kozwa yango mpo na yo,+ noki ekanga yo na motambo;+ mpo ezali eloko moko oyo Yehova Nzambe na yo ayinaka.+26 Mpe osengeli te komema na ndako na yo eloko oyo eyinamá noki okóma mpenza eloko oyo esengeli kobebisama lokola yango. Okoyoka yango mpenza mpii mpe okoyina yango mpenza,+ mpamba te ezali eloko oyo esengeli kobebisama.+


text:
MAKAMBO OYO EZALI KOLEKA NA MOKILI
Makambo etali Azia
Azia ezali na bato ebele koleka bakɔntina nyonso. Bato ebele ya mokili mobimba (1/3) bafandaka na Chine mpe Inde. Mikakatano nini bikólo ya Azia ezalaka na yango mpo na koteya mpe kobatela bana-mboka?
Koteya bana ebatelaka bango
Bato ya mayele ya Chine na makambo ya mibeko balobi ete soki baboti bateyi bana na bango te makambo etali kosangisa nzoto ntango bazali naino mike, bana bakozala na likama mpo bato mabe bakoki kosangisa na bango nzoto. Na bambula minei oyo eleki, bazuzi ya Chine basambisaki bato 8 000 oyo bafundaki bango ete basangisaki nzoto na bana mike. Profesɛrɛ moko na makambo ya mibeko na iniversite ya Beijing, alobi ete lokola bana “bazalaka na likoki ya komibatela te, ezalaka mpasi te mpo básala bango mabe. Yango wana, koteya bana ekobatela bango mpo básala bango mabe te.”
OYO BIBLIA ELOBI: Baboti ya bwanya bateyaka bana na bango ndenge ya komibatela na “moto oyo alobaka makambo ya kilikili.”—Masese 2:1, 10-12.
Liwa nsima ya mopɛpɛ makasi
Ankɛtɛ moko emonisi ete na Philippines, motángo ya bana mike ya basi oyo bakufaki mbula moko na nsima ya mopɛpɛ makasi oyo ebɛtaki na ekólo yango eleki mbala 15 motángo ya bato oyo bakufaki na mopɛpɛ yango. Ekoki kozala ete nsima ya mopɛpɛ makasi, makambo lokola kozanga mosala, mbongo ya kotonga lisusu bandako, ndenge ya kosalela mbongo oyo ebimaka mpo na bana mike ya basi, ata mpe kozanga bilei mpe lisalisi ya minganga nde esalaki ete bákufa mingi ndenge wana.
OYO BIBLIA ELOBI: ‘Kabolá limpa na yo na moto oyo azali na nzala, mpe kɔtisá na ndako na yo bato ya mpasi, bato oyo bazangá ndako. Soki omoni moto moko bolumbu, latisá ye.’—Yisaya 58:7.
Likambo ya komiboma epai ya mibange na Corée du Sud
Na 2011, na bato oyo bamibomaki na Corée du Sud, mingi na bango (25%) bazalaki mikóló ya mbula 65 to koleka. Bato mosusu ya mayele bamoni ete yango ezalaki mpo bato bazali kokipe mibange lisusu te ndenge ezalaki liboso to mpo na kozanga mbongo. Mibange mingi (50%) ya ekólo yango bazali babola. Mwa ndambo ya bato ya Corée du Sud bamoni sikoyo ete bana basengeli kokipaka baboti na bango oyo bakómi mibange.
OYO BIBLIA ELOBI: “Kumisá tata na yo mpe mama na yo.”—Baefese 6:2.


text:
Depression
Depression ezalí elaka ya mawa. Moto moko moko akoki kozala na mawa tango mosusu.
Moto azali na depression soki:
- A zali na mawa tango mingi (kasi a koki kozala na bobongi na butu).
- A lingi bomoi te, mpe a kosepela soki te.
- A koki kotena likambo te.
- A koki kosala makambo, oyo a salaki yambo te.
- A zali na motema moto, mpe a kolingisa.
- A lingi kolia te, mpe a kokoma kokonda (to a koya monene).
- A koki kolala na bokasi, na sima na ngonga mibale, mpe a kolamuka na tango penza.
- A lingi kosiba te.
- A zali na elikia te.
- A kokima bato mosusu.
- A zali na nkanda na bato nyonso.
- A zali na mawa ebele mokolo moko moko mbala mingi na ntongo.
- A lingi koboma nzoto.
Soki o kopangana mpo na bokolongono na mutu na yo, to bokolongono na libota na yo, senga mónganga na yo, a kolakisa yo bilo ya bokolongono ya mutu.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Ezekiele 3:1-27
3 Mpe alobaki na ngai boye: “Mwana ya moto, oyo ozali komona, lyá. Lyá rulo oyo,+ mpe kende, lobá na ndako ya Yisraele.”2 Bongo nafungolaki monɔkɔ na ngai, mpe abandaki koleisa ngai rulo yango.+3 Mpe alobaki na ngai lisusu boye: “Mwana ya moto, osengeli koleisa libumu na yo, mpo otondisa misɔpɔ na yo na rulo oyo nazali kopesa yo.” Mpe nabandaki kolya yango, mpe ekómaki elɛngi na monɔkɔ na ngai lokola mafuta ya nzoi.+4 Mpe akobaki koloba na ngai ete: “Mwana ya moto, kende, kɔtá na ndako+ ya Yisraele, mpe osengeli kolobela bango maloba na ngai.5 Mpo otindami te epai ya bato oyo balobaka monɔkɔ+ oyo ozali kokanga ntina te to oyo bazali na lolemo kilo+—kasi nde na ndako ya Yisraele,6 ezali te epai ya bikólo ebele oyo balobaka monɔkɔ oyo ozali kokanga ntina te to oyo bazali na lolemo kilo, oyo okoki te koyoka maloba na bango mpe kokanga ntina.+ Soki ezalaka epai na bango nde natindaki yo, bango balingaki koyoka yo.+7 Nde ndako ya Yisraele, bango bakolinga te koyoka yo, mpo bazali kolinga koyoka ngai te;+ mpo bato nyonso ya ndako ya Yisraele bazali motó makasi mpe motema makasi.+8 Talá! Nakómisi elongi na yo makasi lokola bilongi na bango+ mpe motó na yo makasi lokola mitó na bango.+9 Nakómisi motó na yo lokola diama, makasi koleka libanga ya silekise.+ Osengeli kobanga bango te,+ mpe osengeli koyoka bilongi na bango nsɔmɔ te,+ mpo bazali ndako ya batomboki.”+10 Mpe alobaki lisusu na ngai boye: “Mwana ya moto, maloba na ngai nyonso oyo nakoyebisa yo, tyá yango na motema na yo+ mpe yoká na matoi na yo.11 Mpe kende, kɔtá na kati ya bato oyo bamemamaki na mboka mopaya,+ na kati ya bana ya bato na yo mpe osengeli koloba na bango mpe koyebisa bango ete: ‘Talá oyo Yehova Nkolo Mokonzi-Oyo-Aleki-Nyonso alobi,’ báyoka to báboya.”+12 Mpe elimo ememaki ngai+ mpe nabandaki koyoka na nsima na ngai lokito ya mopɛpɛ makasi na maloba oyo:+ “Nkembo ya Yehova epambwama uta na esika na ye.”+13 Mpe ezalaki na lokito ya mapapu ya bikelamu ya bomoi oyo ezalaki kosimbana mpenza moko na mosusu,+ mpe lokito ya bayiká oyo ezalaki penepene na bango,+ mpe lokito ya mopɛpɛ makasi.14 Mpe elimo ememaki+ ngai mpe ekendaki na ngai, bongo nakendaki wana elimo na ngai ezalaki na bololo mpe na nkɛlɛ, mpe lobɔkɔ ya Yehova ezalaki makasi likoló na ngai.+15 Bongo nakɔtaki na kati ya bato oyo bamemamaki na mboka mopaya na Tele-abibe, baoyo bazalaki kofanda+ pene na ebale Kebare,+ mpe nabandaki kofanda esika bazalaki kofanda; mpe nafandaki kuna mikolo nsambo, nazalaki kaka kokamwa na kati na bango.+16 Mpe esalemaki boye: na nsuka ya mikolo nsambo, liloba ya Yehova eyelaki ngai ete:17 “Mwana ya moto, nakómisi yo sinzili mpo na ndako ya Yisraele,+ mpe osengeli koyoka maloba ya monɔkɔ na ngai mpe osengeli kokebisela ngai bango.+18 Ntango nalobi na moto mabe ete: ‘Okokufa solo,’+ mpe ya solo, okebisi ye te mpe olobi te mpo na kokebisa moto mabe mpo na nzela na ye ya mabe mpo na kobatela ye na bomoi,+ ye moto mabe, akokufa na libunga na ye,+ kasi makila na ye nakosɛnga yango na lobɔkɔ na yo.+19 Nde yo, soki okebisi moto mabe+ mpe ya solo, ye atiki mabe na ye te mpe nzela na ye ya mabe te, ye akokufa mpo na libunga na ye;+ nde yo, okobikisa molimo na yo.+20 Mpe ntango moyengebene moko abongwani, atiki makambo na ye ya boyengebene+ mpe asali mpenza makambo oyo ezali sembo te mpe ekosɛnga natya liboso na ye eloko oyo ebɛtisaka libaku,+ ye akokufa mpo okebisaki ye te. Mpo na lisumu na ye, akokufa,+ mpe misala na ye ya boyengebene oyo asalaki ekokanisama lisusu te,+ kasi makila na ye nakosɛnga yango na lobɔkɔ na yo.+21 Nde yo, soki okebisi moyengebene ete moyengebene yango asala lisumu te,+ mpe ya solo, ye asali lisumu te, akotikala mpenza na bomoi mpo akebisamaki,+ mpe yo okobikisa molimo na yo.”+22 Mpe lobɔkɔ ya Yehova ezalaki likoló na ngai kuna mpe alobaki na ngai boye: “Tɛlɛmá, kende na lobwaku ya patatalu,+ mpe kuna nakoloba na yo.”23 Bongo natɛlɛmaki mpe nakendaki na lobwaku ya patatalu, mpe talá! nkembo ya Yehova etɛlɛmaki wana,+ lokola nkembo oyo namonaki pene na ebale Kebare,+ mpe nakweaki elongi na nse.+24 Na nsima, elimo ekɔtelaki ngai+ mpe etɛlɛmisaki ngai na makolo na ngai,+ mpe abandaki koloba na ngai mpe koyebisa ngai boye:“Kende komikanga na kati ya ndako na yo.25 Mpe yo, Ee mwana ya moto, talá! bakotya yo mpenza bansinga mpe bakokanga yo yango bongo okokoka te kobima na kati na bango.+26 Mpe lolemo na yo, nakokangisa yango na edáda na yo,+ mpe okokóma mpenza baba,+ mpe epai na bango okokóma te moto oyo azali kopesa mpamela,+ mpo bazali ndako ya batomboki.+27 Mpe ntango nakoloba na yo, nakofungola monɔkɔ na yo, mpe yo osengeli koloba na bango ete:+ ‘Talá oyo Yehova Nkolo Mokonzi-Oyo-Aleki-Nyonso alobi.’ Ye oyo azali koyoka ayoka,+ mpe ye oyo azali koboya aboya, mpo bazali ndako ya batomboki.+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yosua 17:1-18
17 Bongo libula+ ebimaki mpo na libota ya Manase,+ mpamba te azalaki mwana ya liboso+ ya Yozefe, mpo na Makire+ mwana ya liboso ya Manase, tata ya Gileade,+ mpo azalaki moto ya etumba;+ bongo Gileade+ mpe Bashane ekómaki ya ye.2 Mpe libula ebimaki mpo na bana ya Manase oyo batikalaki, na kolanda mabota na bango, mpo na bana ya Abi-ezere,+ bana ya Heleke,+ bana ya Asiriele, bana ya Shekeme,+ bana ya Hefere mpe bana ya Shemida.+ Wana nde bana ya Manase, mwana ya Yozefe, mibali, na kolanda mabota na bango.3 Nde Zelofehade+ mwana ya Hefere, mwana ya Gileade, mwana ya Makire, mwana ya Manase, azalaki na bana mibali te, kaka bana basi, mpe bankombo ya bana na ye ya basi yango oyo: Mahala, Noa, Hogla, Milika ná Tireza.+4 Bongo bayaki liboso ya nganga-nzambe Eleazare+ mpe liboso ya Yosua, mwana ya Nunu mpe liboso ya bankumu, balobaki ete: “Yehova nde apesaki Moize mitindo ya kopesa biso libula na kati ya bandeko na biso.”+ Boye, na etinda ya Yehova, apesaki bango libula na kati ya bandeko ya tata na bango.+5 Mpe ezalaki na biteni zomi oyo epesamaki epai ya Manase, longola mokili ya Gileade mpe Bashane, oyo ezalaki na ngámbo mosusu ya Yordani;+6 mpamba te bana basi ya Manase bazwaki libula na kati ya bana na ye ya mibali; mpe mokili ya Gileade ekómaki mokili ya bana ya Manase oyo batikalaki.7 Mpe ndelo ya Manase ebandaki na Ashere tii na Mikemetate,+ oyo etalani na Shekeme,+ mpe ndelo yango ekendaki na lobɔkɔ ya mobali tii epai ya bato oyo bafandi na Ene-Tapua.8 Mokili ya Tapua+ ekómaki ya Manase, kasi Tapua oyo ezalaki na ndelo ya Manase ezalaki ya bana ya Efraime.9 Mpe ndelo yango ekitaki tii na lobwaku ya mokɛli ya Kana, na sudi tii na lobwaku ya mokɛli ya bingumba yango+ ya Efraime oyo ezalaki na kati ya bingumba ya Manase, mpe ndelo ya Manase ezalaki na nɔrdi ya lobwaku ya mokɛli yango, mpe nsuka na yango ezalaki na mbu.+10 Na sudi, ezalaki ya Efraime mpe na nɔrdi, ezalaki ya Manase, mpe mbu ekómaki ndelo na ye;+ na nɔrdi, bakanganaki na Ashere mpe na ɛsti, na Isakare.11 Mpe bingumba ya Manase+ na kati ya Isakare mpe na kati ya Ashere ezalaki Bete-sheane+ ná basité oyo esimbami na yango, Ibleame+ ná basité oyo esimbami na yango, bato oyo bafandi na Dore+ ná basité oyo esimbami na yango, bato oyo bafandi na Ene-dore+ ná basité oyo esimbami na yango, bato oyo bafandi na Taanake+ ná basité oyo esimbami na yango, bato oyo bafandi na Megido+ ná basité oyo esimbami na yango, mikili misato ya bangomba.12 Mpe bana ya Manase bakokaki te kozwa bingumba yango,+ kasi Bakanana batingamaki kofanda na mokili yango.+13 Bongo, ntango bana ya Yisraele bakómaki makasi,+ bakómaki kosalisa Bakanana yango misala ya makasi,+ kasi babenganaki bango nyonso te.+14 Mpe bana ya Yozefe basololaki na Yosua boye: “Ndenge nini ndambo ya mokili oyo opesi ngai libula ezali eteni kaka moko,+ nzokande ngai nazali na bato ebele na ndenge Yehova apamboli ngai tii sikoyo?”+15 Bongo Yosua alobaki na bango ete: “Soki ozali na bato ebele, kende na zamba, na mokili ya Baperizi+ mpe ya Barefaime,+ mpe katá yango mpo na yo moko, mpo etúká ya ngombangomba+ ya Efraime ekómi moke mingi mpo na yo.”16 Bongo bana ya Yozefe balobaki ete: “Etúká ya ngombangomba ekokoka biso te, mpe Bakanana nyonso oyo bafandi na mokili ya lobwaku ya patatalu bazali na makalo ya bitumba+ oyo ezali na makwangola, ezala baoyo bazali na Bete-sheane+ mpe basité oyo esimbami na yango, ezala mpe baoyo bazali na lobwaku ya patatalu ya Yizireele.”+17 Na yango, Yosua alobelaki ndako ya Yozefe, Efraime mpe Manase boye: “Ozali na bato ebele, mpe ozali na nguya mingi.+ Osengeli te kozwa eteni kaka moko ya mokili,+18 kasi etúká ya ngombangomba esengeli kokóma ya yo.+ Lokola ezali zamba, osengeli kokata yango, mpe yango ekozala esika teritware na yo ekosuka. Mpamba te osengeli kobengana Bakanana, atako bazali na makalo ya bitumba oyo ezali na makwangola mpe bazali makasi.”+


text:
Tosikolami na nzela ya boboto monene
“Lisumu esengeli te kozala na bokonzi likoló na bino, mpo bozali . . . na nse ya boboto monene.”
NZEMBO: 2, 61
1, 2. Ndenge nini Baroma 5:12 ekoki kosalisa biso?
BAROMA 5:12 elobi: “Kaka ndenge lisumu ekɔtaki na mokili mpo na moto moko mpe liwa mpo na lisumu, ndenge moko mpe liwa epalangani epai ya bato nyonso mpo bango nyonso basalaki lisumu.” Yango ezali moko ya bavɛrsɛ oyo toyebi malamu mpe tosalelaka mingi ntango tozali koteya bato makambo ya Biblia.
2 Vɛrsɛ yango esalelami mbala mingi na buku Biblia eteyaka mpenza nini? mpe buku Makambo oyo Biblia eteyaka. Ntango toyekolaka mokapo 3, 5, mpe 6 elongo na bana na biso mpe bato mosusu, na ntembe te, totángaka Baroma 5:12. Tokoki kosalela vɛrsɛ yango mpo na kosalisa bango báyeba ntina oyo mabele ezali lisusu paradiso te, ntina oyo tosengeli na lisiko, mpe ntina oyo tokufaka. Kasi, vɛrsɛ yango ekoki mpe kosalisa biso nyonso tókóma na botɔndi mingi mpo na boyokani na biso na Yehova. Ekoki kosalisa biso tózala na ekateli makasi ya kosepelisa ye mpe tókoba kozela na elikya makambo oyo alaki biso.
3. Tosengeli kobosana te ete tozali bato ya ndenge nini?
3 Likambo ya mawa, biso nyonso tozali bato ya masumu. Tosalaka mabunga mokolo na mokolo. Kasi Yehova azali na motema mawa. Ayebi ete tozali bato ya kozanga kokoka, mpe alingaka kolimbisa biso. (Nzembo 103:13, 14) Yesu ateyaki biso ete tosengeli kosɛnga Nzambe alimbisa masumu na biso. (Luka 11:2-4) Soki Yehova alimbisi mabunga na biso ya kala, tosengeli te kokoba kokanisa yango. Tótalela ndenge oyo Yehova akoki kolimbisa biso.
NDENGE OYO YEHOVA AKOKI KOLIMBISA BISO
4, 5. (a) Nini esalisi biso tókanga ntina ya Baroma 5:12? (b) “Boboto monene” elimboli nini?
4 Mokanda ya Baroma, mingimingi mokapo 6, esalisaka biso tóyeba ndenge oyo Yehova akoki kolimbisa masumu na biso. Mokapo 3 emonisi ete “bato nyonso basali lisumu.” Na nsima, ntoma Paulo alimboli: “Ezali lokola nde bazwi likabo ya ofele na ndenge bazali kotángama bayengebene na boboto monene na ye, na kosikolama oyo basikolami na lisiko oyo Kristo Yesu afutaki.” (Baroma 3:23, 24) Liloba ya Grɛki oyo ebongolami na “boboto monene” ezali kopesa likanisi ya kosala likambo moko ya malamu kozanga kozela ete bázongisela yo, likambo oyo obongi na yango te, mpe ozali na lotomo na yango te.
5 Moto moko ya mayele alimbolaki ete mbala mingi liloba yango ya Grɛki elobelaka likambo oyo Nzambe ná Kristo basalá mpo na kosikola bato na lisumu mpe na liwa. Yango wana, Libongoli ya Mokili ya Sika ebongoli liloba yango ya Grɛki na “boboto monene.” Tótalela oyo Nzambe asalá mpo na biso mpe ndenge oyo boboto monene na ye ezali kopesa biso matomba sikoyo mpe epesi biso elikya mpo na mikolo ezali koya.
6. Banani bakoki kozwa matomba na boboto monene ya Nzambe, mpe ndenge nini bakozwa yango?
6 Lokola Adama asalaki lisumu, lisumu mpe liwa ezwaki bato nyonso awa na mabele. Yango wana Biblia elobi ete “na libunga ya moto kaka moko liwa eyangelaki na nzela ya moto yango.” Kasi, Yehova amonisaki mpenza boboto monene mpe abongisaki nzela ya kosikola bato nyonso na nzela ya “moto kaka moko, Yesu Kristo.” (Baroma 5:12, 15, 17) “Botosi ya moto kaka moko ekokómisa bato mingi bayengebene.” Bato yango bakoki kolikya kozwa “bomoi ya seko na nzela ya Yesu Kristo.”
7. Mpo na nini likabo ya lisiko oyo Nzambe epesá ezalaki ya boboto mpe tobongaki na yango te?
7 Kanisá likambo oyo: Yehova asengelaki te kopesa Mwana na ye lokola lisiko. Kasi, amonisaki boboto monene na ndenge azwaki ebongiseli mpo na kosikola biso na lisumu mpe na liwa. Moto moko te kati na biso abongi na likambo oyo Nzambe mpe Yesu basalaki mpo na biso. Tozali na botɔndi mingi na ndenge basalaki ete tólimbisama mpe tózala na likoki ya kozwa bomoi ya seko! Tiká tómonisa ete tozali na botɔndi mingi epai ya Nzambe na ndenge tozali kotambwisa bomoi na biso.
TÓZALA NA BOTƆNDI MPO NA BOBOTO MONENE YA NZAMBE
8. Makanisi nini tosengeli koboya?
8 Toyebi ete Nzambe alingaka kolimbisa masumu na biso, ata masumu ya minene. Kasi, tosengeli soki moke te komona boboto monene ya Yehova libaku ya kosala mabe mpe kokanisa ete ‘Yehova akolimbisa biso.’ Na siɛklɛ ya liboso, ata ntango bantoma mosusu bazalaki naino na bomoi, ezalaki na bakristo mosusu oyo bazalaki na makanisi ya ndenge wana. (Tángá Yuda 4.) Lelo oyo, tosengeli kokeba ete tólanda makanisi mabe ya basusu te, mpe mokemoke tókóma kokanisa ndenge wana.
9, 10. Na ndenge nini ntoma Paulo mpe bakristo mosusu basikolamaki na lisumu mpe na liwa?
9 Ntoma Paulo ayebisaki bakristo ete ezali mabe kokanisa ete soki bakobi kosala masumu, Nzambe akolimbisa bango. Alobaki ete basengeli koboya makanisi ya ndenge wana mpo ‘bakufaki na makambo ya lisumu.’ (Tángá Baroma 6:1, 2.) Alingaki koloba nini?
10 Na nzela ya lisiko, Nzambe alimbisaki masumu ya ntoma Paulo mpe ya bakristo mosusu ya siɛklɛ ya liboso. Yehova atyaki bango mafuta na nzela ya elimo santu mpo bázala bana na ye. Soki batikali sembo, bakozwa bomoi ya seko na likoló mpe bakoyangela elongo na Kristo. Kasi lokola bazalaki naino na bomoi awa na mabele, na ndenge nini ‘bakufaki na makambo ya lisumu’? Ntoma Paulo asalelaki bokokani moko mpo na komonisa ete bomoi na bango ebongwanaki mpenza. Alobaki ete Yesu, nsima ya liwa na ye, asekwisamaki lokola ekelamu ya elimo oyo akokufa lisusu te. Yango wana, liwa ezalaki “lisusu na bokonzi likoló na ye te.” Ndenge moko mpe, ezalaki lokola nde bakristo yango bakufaki. Na ndenge nini? Bomoi na bango ebongwanaki mpenza mpo bazalaki lisusu kotika te ete bamposa ya masumu etambwisa bango. Bakómaki kosala nyonso mpo bomoi na bango esepelisa Nzambe. ‘Bazalaki bakufi na makambo ya lisumu kasi bazalaki na bomoi mpo na Nzambe na nzela ya Kristo Yesu.’
11. Lelo oyo, ndenge nini bakristo ‘bakufaki na makambo ya lisumu’?
11 Bongo biso? Ndenge nini ‘tokufaki na makambo ya lisumu’? Ekoki kozala ete kala tosalaki makambo mingi ya mabe kozanga koyeba ndenge oyo Yehova azalaki kotalela yango. Tozalaki lokola “baombo ya mbindo ná kobuka mibeko,” elingi koloba, “baombo ya lisumu.” (Baroma 6:19, 20) Kasi, ntango toyekolaki na Biblia ndenge oyo Nzambe alingi tótambwisa bomoi na biso, tobongwanaki, tomipesaki na ye, mpe tozwaki batisimo. Tozalaki na mposa makasi ya kotosa Yehova mpe kozala na bomoi oyo ekosepelisa ye. ‘Tosikolamaki na lisumu,’ mpe ‘tokómaki baombo ya boyengebene.’
12. Mokomoko na biso asengeli kopona kosala nini?
12 Atako bongo, mokomoko na biso asengeli kopona. Ntoma Paulo alobaki: “Bótika te ete lisumu eyangela nzoto na bino oyo ekufaka mpo bótosa bamposa na yango.” (Baroma 6:12) Tokoki kopona soki tokolanda makanisi mpe bamposa na biso ya kosala masumu to koboya kolanda yango. Omituna boye: ‘Natikaka ete bamposa mabe oyo eyelaka ngai ekóma makasi mpe etinda ngai nasala likambo ya mabe? To nabenganaka yango mbala moko?’ Soki tozali na botɔndi mingi mpo na boboto monene ya Nzambe, tokosala nyonso mpo na kosepelisa ye.
OKOKI KOBUNDISA LISUMU
13. Mpo na nini tokoki kondimisama ete tokoki kosala makambo ya malamu?
13 Na siɛklɛ ya liboso, bato mosusu na Korinti oyo bazalaki miyibi, mibali oyo balalaka na mibali, bato ya ekobo, basambeli ya bikeko, mpe balangwi masanga babongwanaki ntango bayebaki Yehova mpe balingaki ye. Bayokaki nsɔni mpo na makambo oyo bazalaki kosala liboso. (Baroma 6:21; 1 Bakorinti 6:9-11) Bakristo ya Roma mpe basengelaki kobongwana ndenge wana. Ntoma Paulo ayebisaki bango: “Bókoba mpe kopesa lisumu binama na bino te mpo ezala bibundeli ya kozanga boyengebene, kasi bómipesa nde na Nzambe mpo bózala bato oyo bakufaki mpe sikoyo bozali na bomoi, mpe bópesa Nzambe binama na bino mpo ezala bibundeli ya boyengebene.” (Baroma 6:13) Ntoma Paulo andimisamaki ete bakoki kosala makambo ya malamu mpe kokoba kozwa matomba na boboto monene ya Nzambe.
14, 15. Mituna nini tosengeli komituna?
14 Ezali mpe bongo lelo oyo. Ekoki kozala ete bandeko mosusu ya basi mpe ya mibali bazalaki na bomoi lokola bato ya Korinti. Kasi, ntango bayebaki Yehova, babongwanaki. Ezali lokola nde basukwamaki. Mpo na kosepelisa Yehova, biso nyonso tobongolaki makambo mingi ya bomoi na biso. Ata sikoyo, tolingaka komonisa ete tozali na botɔndi mpo na boboto monene ya Nzambe. Yango wana, tozali na ekateli ya kobundisa bamposa na biso ya mabe mpe kosalela Yehova na bomoi na biso.
15 Ya solo, tosengeli koboya kosala masumu ya minene lokola oyo bandeko mosusu ya Korinti bazalaki kosala. Tosengeli te kokoba kosala makambo ya ndenge wana, mpe kokanisa ete Nzambe akomonisela biso boboto monene mpe akolimbisa biso. Kasi, tokoloba nini mpo na masumu oyo bato mosusu bakoki kokanisa ete ezali ya minene te? Tozali na ekateli ya kosala nyonso mpo na kotosa Yehova na makambo nyonso?
16. Ndenge nini toyebi ete tosengeli koboya ata masumu oyo etángami te na 1 Bakorinti 6:9-11?
16 Tózwa ndakisa ya ntoma Paulo. Alobaki: “Ngai nazali na nzoto ya mosuni, natɛkamá mpo nazala moombo ya lisumu. Mpo oyo nasalaka nayebi yango te. Mpo oyo nalingi, nasalaka yango te; kasi oyo nayini yango nde nasalaka.” (Baroma 7:14, 15) Atako ntoma Paulo azalaki te kosala makambo oyo etángami na 1 Bakorinti 6:9-11, andimaki ete azalaki kaka moto ya masumu. Alingaki kosepelisa Yehova, yango wana azalaki kobunda mpo asala te makambo ya mabe. (Tángá Baroma 7:21-23.) Tiká tólanda ndakisa na ye mpe tósala nyonso mpo na kotosa Yehova.
17. Mpo na nini osengeli kozala sembo?
17 Na ndakisa, toyebi ete mpo na kosalela Yehova tosengeli kozala sembo. (Tángá Masese 14:5; Baefese 4:25.) Tolingi te kozala lokola Satana, oyo azali “tata ya lokuta.” Tosengeli mpe kobosana te ete Ananiasi ná mwasi na ye bakufaki mpo bakosaki. Yango wana, tosengeli kokosa te. (Yoane 8:44; Misala 5:1-11) Kasi, kozala sembo esuki kaka te na koboya kokosa. Soki tozali mpenza na botɔndi mpo na boboto monene ya Nzambe, tokozala mpe sembo na makambo mosusu.
18, 19. Kozala sembo elimboli nini?
18 Moto akoki kozanga bosembo ata soki akosi te. Na ndakisa, Yehova ayebisaki Bayisraele ete: “Bosengeli koyiba te, mpe bosengeli kokosa te, mpe bosengeli te, moto na moto, kosalela moninga na ye makambo oyo ezangi sembo.” Mpo na nini basengelaki kosala bongo? Yehova alobaki: “Bokozala basantu, mpamba te ngai, Yehova Nzambe na bino, nazali mosantu.” (Balevi 19:2, 11) Ata soki tokosi te, soki totindi basusu bándima likambo moko oyo ezali solo te, tozali sembo te.
19 Na ndakisa, moto akoki koyebisa patrɔ na ye to baninga na ye ya mosala ete alingi kosilisa mosala liboso ya ngonga mpo asengeli kokende kokutana na monganga. Nzokande ntina ya solosolo ezali mpenza yango te. Alingi nde kosilisa mosala liboso ya ngonga mpo akende kozwa mopɛpɛ. “Kokutana na monganga” oyo alobi ezali kaka kokende kosomba nkisi na farmasi to koleka nokinoki na biro ya monganga mpo na kofuta faktire. Azali mpenza sembo, to azali nde kokosa basusu? Moto yango atindi basusu bándima likambo moko oyo ezali solo te. Ntango mosusu, bato bakosaka basusu mpo na kozwa eloko moko oyo bazali na mposa na yango to mpo na kokima etumbu. Kasi, totosaka Yehova, oyo alobi: “Bosengeli kokosa te.” Tolingi kosala makambo oyo ye alobi ete ezali sembo mpe mosantu.
20, 21. Soki tozali na botɔndi mpo na boboto monene ya Nzambe, nini mosusu tosengeli koboya?
20 Ya solo, toboyaka kosala ekobo, kolangwa masanga, mpe masumu mosusu ya minene. Longola yango, toboyaka mpe kosala likambo nyonso oyo ekosepelisa Yehova te. Na ndakisa, tosukaka kaka te na koboya kosala pite to ekobo, kasi toboyaka mpe kominanola nyonso ya mbindo. Tosukaka kaka te na koboya kolangwa masanga, kasi toboyaka mpe komɛla mingi tii kokóma pene na kolangwa. Ekoki kosɛnga ete tósala makasi mpo tókwea te na komekama ya ndenge wana; kasi tokoki kolonga.
21 Tosengeli komityela mokano lokola ntoma Paulo, oyo alobaki: “Bótika te ete lisumu eyangela nzoto na bino oyo ekufaka mpo bótosa bamposa na yango.” (Baroma 6:12; 7:18-20) Ezali solo ete tokoki te kolonga kokima masumu nyonso. Kasi soki tozali kobundisa mitindo nyonso ya masumu, tokomonisa ete tozali mpenza na botɔndi mpo na boboto monene oyo Nzambe mpe Kristo bamoniselaki biso.
22. Mbano nini tokoki kozela kozwa soki tozali mpenza na botɔndi mpo na boboto monene ya Yehova?
22 Yehova alimbisá masumu na biso mpe akoki kokoba kolimbisa yango. Tozali mpenza na botɔndi mpo na boboto monene na ye! Yango wana, tósala nyonso mpo na koboya kosala makambo oyo alobi ete ezali mabe, ata soki basusu bamonaka ete ezali masumu te. Mbano nini tokoki kozela kozwa soki tosali bongo? Ntoma Paulo alobaki: “Sikoyo, lokola bosikolamaki na lisumu kasi bokómi baombo ya Nzambe, mbuma na bino ezali bomoi na bino ya bosantu, mpe na nsuka: bomoi ya seko.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yisaya 66:1-24
66 Talá oyo Yehova alobi: “Likoló ezali kiti na ngai ya bokonzi,+ mpe mabele ezali ebonga ya makolo na ngai.+ Wapi ndako oyo bokoki kotongela ngai,+ mpe wapi esika na ngai ya kopema?”+2 “Kutu biloko oyo nyonso, lobɔkɔ na ngai nde esalá yango, bongo yango nyonso ebimaki,”+ yango nde liloba ya Yehova. “Yango wana, nakotala nde moto oyo: moto ya mpasi mpe oyo elimo na ye ezali na mawa+ mpe oyo azali kolɛnga mpo na liloba na ngai.+3 “Moto oyo azali koboma ngɔmbɛ azali lokola moto oyo azali koboma moto.+ Moto oyo azali kopesa mbeka ya mpate azali lokola moto oyo azali kobuka nkingo ya mbwa.+ Moto oyo azali kopesa likabo—lokola moto oyo azali kopesa makila ya ngulu!+ Moto oyo azali kotumba olibana+ ya ekaniseli azali lokola moto oyo azali kopambola na maloba ya maji.+ Bazali mpe bato oyo baponá banzela na bango moko, mpe molimo na bango esepeli na biloko na bango ya bosɔtɔ.+4 Ngai mpe nakopona ndenge ya konyokola bango;+ mpe nakomemela bango biloko oyo ezali kobangisa bango;+ mpamba te nabengaki, kasi moto moko te ayanolaki; nalobaki, kasi moto moko te ayokaki;+ mpe bakobaki kosala oyo ezali mabe na miso na ngai, mpe baponaki eloko oyo nasepelaki na yango te.”+5 Bino baoyo bozali kolɛnga mpo na liloba ya Yehova, bóyoka liloba na ye:+ “Bandeko na bino oyo bazali koyina bino,+ oyo bazali kobengana bino mpo na nkombo na ngai,+ balobaki ete: ‘Yehova akumisama!’+ Ye mpe akomonana mpenza mpe bokozala na esengo,+ kasi bango nde bakoyoka nsɔni.”+6 Makɛlɛlɛ ya yikiyiki ezali kouta na engumba, makɛlɛlɛ ezali kouta na tempelo!+ Ezali makɛlɛlɛ ya Yehova oyo azali kofuta banguna na ye eloko oyo ebongi na bango.+7 Liboso kutu abanda koyoka mpasi ya kobota, abotaki.+ Liboso kutu mpasi ya kobota eyela ye, abotaki mwana mobali.+8 Nani ayoká likambo ya boye?+ Nani amoná makambo ya boye?+ Mokili+ ekobotama na mpasi ya kobota nde na mokolo moko?+ To ekólo+ ekobotama nde na mbala moko?+ Mpo Siona akómaki na mpasi ya kobota mpe lisusu aboti bana na ye.9 Yehova alobi: “Bongo ngai, nakopasola mpe nakobotisa te?+ To nazali kobotisa mpe nazali mpenza kokanga libumu?” Nzambe na yo alobi bongo.10 Bósepela elongo na Yerusaleme mpe bózala na esengo elongo na ye,+ bino nyonso oyo bolingaka ye.+ Bósepela mingi mpenza elongo na ye, bino nyonso oyo bozali se kolela ye;+11 mpamba te bokomɛla mpe bokotonda mpenza libɛlɛ ya libɔndisi mobimba oyo euti na ye; mpamba te bokomɛla mpe bokoyoka esengo makasi na nsɔngɛ ya libɛlɛ ya nkembo na ye.+12 Mpo talá oyo Yehova alobi: “Talá nazali kotanda kimya epai na ye lokola ebale+ mpe nkembo ya bikólo lokola mokɛli oyo mai ezali kotíyola,+ mpe ya solo bokomɛla libɛlɛ.+ Bokomemama na loketo, bakomema bino na mabɔlɔngɔ mpe bakokitisa bino motema.+13 Nakokoba kobɔndisa bino lokola moto oyo mama na ye azali se kobɔndisa;+ mpe bokobɔndisama mpo na Yerusaleme.+14 Mpe bokomona mpenza, mpe motema na bino ekosepela mpenza,+ mpe mikuwa na bino+ ekokola lokola matiti ya pɛtɛpɛtɛ.+ Mpe lobɔkɔ ya Yehova ekoyebana epai ya basaleli na ye,+ kasi ya solo akolobela banguna na ye mabe.”+15 “Mpo talá Yehova ye moko azali koya lokola mɔtɔ,+ mpe makalo na ye ezali lokola mopɛpɛ makasi,+ mpo na kokitisela bato nkanda ná nkɛlɛ na ye mpe mpamela na ye oyo ezali ndemo ya mɔtɔ.+16 Mpo, lokola mɔtɔ, Yehova ye moko akotyana mpenza ntembe na bato nyonso, ɛɛ na mopanga+ na ye; mpe baoyo Yehova akoboma bakozala mpenza ebele.+17 Baoyo bazali komisantisa mpe komipɛtola mpo na kokende na bilanga+ na nsima ya oyo azali na katikati, oyo bazali kolya mosuni ya ngulu+ mpe eloko ya mpii, ata mpoko oyo epumbwaka,+ bango nyonso bakosila,” yango nde liloba ya Yehova.18 “Mpo na misala+ na bango mpe makanisi+ na bango, nazali koya koyanganisa bikólo nyonso mpe minɔkɔ nyonso;+ mpe bakoya mpenza mpe bakomona nkembo na ngai.”+19 “Mpe nakotya elembo kati na bango,+ mpe bato mosusu na kati ya baoyo babiki, nakotinda bango na bikólo,+ na Tarasisi,+ na Pulu mpe na Ludi,+ baoyo babendaka litimbo, Tubale ná Yavane,+ bisanga ya mosika,+ oyo bayoká nsango na ngai te mpe bamoná nkembo na ngai te;+ mpe bakoyebisa mpenza nkembo na ngai na kati ya bikólo.+20 Mpe ya solo bakouta na bandeko na bino na bikólo nyonso+ lokola likabo epai na Yehova,+ likoló ya bampunda mpe na makalo mpe na bapusu oyo ezipami, likoló ya badɔngi mpe likoló ya bakamela+ ya basi oyo ezali na mbangu, na ngomba na ngai mosantu,+ Yerusaleme,” Yehova alobi bongo, “se lokola na ntango bana ya Yisraele bayaka na likabo na kati ya mbɛki ya pɛto mpo na kokɔta na ndako ya Yehova.”+21 “Mpe kati na bango nakozwa mpe bato mosusu bázala banganga-nzambe mpe bato mosusu bázala Balevi,” Yehova alobi bongo.22 “Mpo se ndenge likoló ya sika+ mpe mabele ya sika+ oyo nazali kosala etɛlɛmi liboso na ngai,”+ yango nde liloba ya Yehova, “ndenge wana nde bakitani na bino+ mpe nkombo na bino bakokoba kotɛlɛma.”+23 “Mpe ekosalema mpenza boye: banda sanza ya sika kino sanza ya sika mpe banda sabata kino sabata, bato nyonso bakoya kogumbamela ngai,”+ Yehova alobi bongo.24 “Mpe bakobima mpenza mpe bakotala bibembe ya bato oyo bazalaki kobuka mibeko na ngai;+ mpo nkusu likoló na bango ekokufa te mpe mɔtɔ na bango ekobomama te,+ mpe bakokóma mpenza eloko moko ya mpii epai ya moto nyonso ya mosuni.”+